Lastensuojelun Keskusliitto

				1.11.2005

Oikeusministeriölle

Lastensuojelun Keskusliiton lausunto 
Haagin lastensuojelusopimus, voimaan saattaminen

Sopimuksen voimaansaattamisesta esitetyn lain pääasiallinen sisältö

Oikeusministeriön työryhmämietinnössä (2005:11) ehdotetaan säädettäväksi laki Haagin lastensuojelusopimuksen lainsäädännön alaan kuuluvien määräysten voimaan saattamisesta ja sopimuksen soveltamisesta. 

Esityksessä ehdotetaan, että Haagin lastensuojelusopimuksessa tarkoitettuna keskusviranomaisena toimii Suomessa oikeusministeriö. Oikeusministeriö hoitaa jo nykyisin samankaltaisia keskusviranomaistehtäviä ja on siksi luonnollinen viranomainen asiassa. Lastensuojelun Keskusliitto yhtyy tähän oikeusministeriön näkemykseen.  Keskusliitto haluaa kuitenkin muistuttaa, että lapsiasioiden koordinaatio on hajautunut eri ministeriöiden kesken ja siksi on tärkeää, että keskusviranomainen on sopimusta soveltaessaan yhteistyössä muiden lapsiasioista vastaavien ministeriöiden ja lapsiasiavaltuutetun kanssa.

Nykytila ja sopimuksen tarve
 
Globalisaation ja viime vuosikymmeninä kasvaneen muuttoliikkeen myötä on yhden ja kattavan kansainvälisen lapsen omaisuutta ja huoltajuutta koskevan sopimuksen tarve lisääntynyt. Lastensuojelun Keskusliitto pitää tärkeänä Haagin lastensuojelusopimuksen voimaan saattamista.

Sopimuksen 5 artiklan 1 kappaleessa ilmaistaan viranomaisten kansainvälistä toimivaltaa koskeva pääsääntö. Artiklan mukaan sen sopimusvaltion oikeus- ja hallintoviranomaiset, jossa lapsella on asuinpaikka, ovat toimivaltaisia ryhtymään toimenpiteisiin lapsen tai hänen omaisuutensa suojelemiseksi. Lapsen edun mukainen ratkaisu on yleensä tehtävissä vaivattomimmin ja luotettavimmin valtioissa, jossa lapsi asuu ja hänen keskeisimmät siteensä ovat. Ihmisten kasvaneen liikkuvuuden ja siitä johtuvien eri kansallisuuksien välisten avo- ja avioliittojen lisääntymisen vuoksi on kannatettavaa, että sopimuksessa ehdotetulla tavalla - esimerkiksi huoltajuutta koskevissa kiistatilanteissa - asia ratkaistaan lapsen sen hetkisen asuinmaan säädösten ja määräysten mukaan eikä kansalaisuusperiaatteen perusteella.

Haagin lastensuojelusopimus on tullut kansainvälisesti voimaan 1.1.2002. Sopimuksen on tällä hetkellä hyväksynyt ja ratifioinut yhdeksän valtiota. Siihen on liittynyt Ecuador. Lisäksi sopimuksen on allekirjoittanut 19 valtiota. Lastensuojelun Keskusliitto katsoo, että Haagin kansainvälisen yksityisoikeuden konferenssin osallistujamaiden on toimittava aktiivisesti, jotta sopimukseen liittyisi mahdollisimman suuri joukko muita maita. Vain näin saavutetaan riittävä kattavuus ja taataan sopimuksen käytännön toimivuus mahdollisimman monessa tapauksessa. 

Kansallinen lainsäädäntö ja siihen ehdotetut muutokset

Oikeusministeriön työryhmän tehtävänä on ollut valmistella kansallisen lainsäädännön muutokset, jotta ne ovat yhteensopivat Haagin lastensuojelusopimuksen määräysten kanssa. Muutokset tulee ottaa huomioon lastensuojelulain kokonaisuudistuksessa. 

Oikeusministeriön työryhmän ehdottaman lain (Haagin lastensuojelusopimuksen lainsäädännön alaan kuuluvien määräysten voimaansaattamisesta ja soveltamisesta) 6§:ssä määrätään asian osapuolten kuulemisesta. Pykälän perusteluosassa täsmennetään, kuka tai ketkä, ja missä tilanteissa, ovat niitä henkilöitä, joilla on oikeus tulla kuulluksi. Lastensuojelun Keskusliiton mielestä lakitekstissä on mainittava myös lapsen oikeus tulla kuulluksi noudattaen nykyisen lapsilainsäädännön ikämäärittelyä ja lastensuojelulain uudistuksen siihen mahdollisesti mukanaan tuomia muutoksia. 

Sopimuksesta tiedottaminen

Lastensuojelun Keskusliiton mielestä Suomen keskusviranomaisen tulisi tiedottaa kansalaisille Haagin lastensuojelusopimuksen sisällöstä ja sen takaamista oikeuksista. Haagin lastensuojelusopimus takaa aiempaa selkeämmät oikeudet lapselle sekä hänen vanhemmilleen globalisoituvassa maailmassa. Oletettavaa kuitenkin on, että mikäli sopimuksesta ja sen sisällöstä ei tiedoteta yleistajuisesti, sopimus jää kansalaisille tuntemattomaksi. 

Loppupäätelmät

Haagin lastensuojelusopimuksen voimaansaattamista Suomessa on pidettävä myönteisenä. Sopimus on kansainvälisen kattavuutensa vuoksi tarpeellinen sekä lapsen ja hänen huoltajiensa oikeusturvaa selkeyttävä. Lastensuojelun Keskusliiton mielestä lakiehdotukseen sopimuksen voimaansaattamisesta tulee kirjata lapsen oikeus tulla kuulluksi häntä itseään koskevissa asioissa. Lisäksi keskusliiton mielestä on tärkeää, että Haagin lastensuojelusopimuksesta laaditaan yleistajuista tiedotusmateriaalia.